Tswikiso

Arali zwi no khou itea zwino zwa ḓi isa phanḓa muṱa muṅwe na muṅwe lushakani lwashu u ḓo vha wo kavhiwa nga HIV/Aids nga iṅwe nḓila. Ho no ḓi vha na zwigidigidi zwa vhathu vho no kavhiwaho nga iḽo dwadze. Miṱa na dzikhonani na vhapo vhoṱhe vha khou kakarika vhe na mihumbulo na vhupfiwa na nyofhe dzo fhambanaho: mbiti na u sinyuwa, muhumbulo wa u ṱovhowa, tshinyalelo, na u fhandekana, vhuleme ha u shaya mali, na nyofho dza u ṅaledzwa na lufu.

Hoṱhe Maṅwaloni Makhethwa hu na ṱhoho ya mafhungo yo khwaṱaho ya ngoho: nangwe zwi tshi tou nga vhutshilo vhu khou ri fheṱa, musi vhaṅwe vha tshi ri furalela, na musi ri tshi pfa ri tshi tou nga ro sala ri roṱhe, Mudzimu washu wa lufuno u ima na riṋe. Mudzimu u a fulufhedzea, u ḓi endela u ri funa, a ri endedza na fhethu hune ha ofhisa. Ri nga ḓitika nga lufuno lwa Mudzimu na u fulufhedzea hawe. Nditsho tshine tsha itea, unga Paulo a tshi ri: “a hu na tshine tsha nga ri fhandekanya na lufuno lwa Mudzimu ri vhathihi na Khristo Yesu.” (VhaRoma 8:39b).

Musi ni tshi vhala ndima dza Bivhili dzo ṋetshedzwaho bugwanani iyi, elekanyani lufuno lwa Mudzimu a tshi ri rengulula, a ḓisa fulufhelo na u fhumudza vhoṱhe vha no khou tambula vho vhaisalaho.

Mudzimu u funa zwihulu
muṅwe na muṅwe washu

Bivhili i ḓi khwaṱhisedza ya dovha uri Mudzimu u londola muṅwe na muṅwe, a sa sedzi maimele a tshivhumbeo kana muya, kana vhuimo ha muthu vhathuni. Bivhili i dovha ya dzumbulula lufuno lwa Mudzimu lu si lwa misi mbilu yawe i tshi swela vhane vhathu vha vha tsinyela iṱo vha vha laṱa. Yesu ene muṅe o sumbedza u londola vhathu nga lufuno nga zwe a funza na zwe a ita na zwe a tshilisa zwone. O ri,

“Iḓani ha Nṋe noṱhe ni lemelwaho no ziamedzwaho nga mihwalo, ndi ḓo ni rula. Ḓihweseni dzhogo yanga ni gude kha Nṋe; ndo vuḓa, ndi na mbilu ya u ḓiṱukufhadza; ndi hone ni tshi ḓo rudza mbilu. Dzhogo yanga a i gogoni, muhwalo wanga a u lemeli.”

Matiosi 11:28-30

Yesu o ḓa shangoni uri a vhe Mutshidzi waḽo,
a si vhe Muhaṱuli waḽo

“Mudzimu shango o ḽi funa zwihulu lwe a vhuya a kumedza Murwa wawe muthihi fhedzi, uri muṅwe na muṅwe ane a mu fulufhela a si lovhe, tshawe hu vhe u wana vhutshilo vhu sa gumi. Mudzimu a tshi ruma Murwa shangoni o vha a sa khou itela u haṱula shango, ho vha hu uri a tshidze shango ngae.

“Ane a mu ṱanganedza ha nga haṱulwi.”

Johanisi 3:16-18a

Yesu Ene a vhidzelela a ri, “Ane a mpfulufhela ha fulufheli Nṋe, u fulufhela we a nthuma. Hu ḓi nga ane a vhona Nṋe, u vhona o nthumaho. Nṋe ndo ḓa shangoni ndi tshedza, uri vhoṱhe vhane vha mpfulufhela vha si tsha dzula swiswini. Ane a pfa maipfi anga a si a tevhedze a si uri ndi Nṋe ane nda mu haṱula. A tho ngo ḓela u haṱula shango, tshe nda ḓela tshone ndi u tshidza shango. Tshi hone tshi haṱulaho muthu ane a nndandula a si ṱanganedze mafhungo anga: Enea maipfi ane nda amba a ḓo vha one a mu haṱulaho nga ḓuvha ḽa vhufhelo, ngauri a thi sokou ḓiambela, Ene Khotsi anga o nthumaho o nndaya zwine nda fanela u amba nda zwi vhudza vhathu. Zwino Nṋe ndi a ḓivha uri zwe a nndaya zwi ḓisa vhutshilo vhu sa gumi. Zwenezwo zwe Khotsi a nndaya ndi zwone zwine nda amba.”

Johanisi 12:44-50

Lufuno lwa Yesu lu katela vhoṱhe

Yesu a tshi fhirela phanḓa a vhona muṅwe munna wa muthelisi a no pfi Matiosi o dzula ofisini yawe, a amba nae a ri, “Kha ri ṱuwe roṱhe ni vhe mufunziwa wanga.” A mbo ḓi takuwa a mu tevhela.

Zwino musi Yesu o dzula nḓuni ya Matiosi vha tshi khou ḽa, ha ḓa vhaṅwe vhathelisi vhanzhi na vhatshinyi, vha ḽa na Yesu na vhafunziwa vhawe. Vhafarisei vha tshi zwi vhona vha vhudza vhafunziwa vhawe vha ri, “Nṋa mufunzi waṋu u itelani a tshi ḽa na vhathelisi na vhatshinyi?” Yesu a tshi zwi pfa a vha fhindula a ri, “Vhathu vha sa lwali a vha lili ṅanga; ṅanga i lilwa nga vhalwadze. Iyani ni yo guda uri zwi amba mini hu tshi pfi, ‘A thi ṱoḓi dzinduvho, ndi ṱoḓa muthu a tshi vha na mbilutshilidzi.’ Nṋe a tho ngo ḓela vhavhuya, ndo ḓela vhatshinyi.”

Matiosi 9:9-13

Yesu u ri ri khonani dzawe

“Munḓirivhe ndi Nṋe, inwi ni matavhi. Ane a dzula kha Nṋe, Nṋe nda dzula khae ndi ene ane a aṋwa mitshelo minzhi, ngauri ni si na Nṋe a ni koni u ita tshithu. A sa dzuli kha Nṋe u a laṱwa kule a oma sa lutavhi lwo tumulwaho; huno thavhi dzo raloho dzi a kuvhanganywa dza kudzwa muliloni dza fhiswa. Arali ni tshi dzula kha Nṋe, na dzula ni tshi elekanya maipfi anga, ni ḓo humbela tshine na funa na tshi ṋewa. Vhugala ha Khotsi anga vhu vhonala musi inwi ni tshi aṋwa mitshelo minzhi, nga u ralo na vha vhafunziwa vhanga. Nṋe ndi ni funa unga Khotsi anga a tshi mpfuna; lusani uri ndi ḓi dzula ndi tshi ni funa. Arali ni tshi tevhedza ndaela dzanga ndi ḓo ḓi dzula ndi tshi ni funa, zwa nga Nṋe ndo tevhedza ndaela dza Khotsi anga, a ḓi dzula a tshi mpfuna.

“Ndo ni vhudza hezwo uri dakalo ḽine Nṋe nda vha naḽo na inwi ni vhe naḽo uri ni vhe na dakalo ḽo khunyelelaho. Ndaela yanga khei: funanani unga Nṋe ndo ni funa.

“A hu na lufuno lune lwa fhira lwa muthu ane a fela khonani dzawe. Khonani dzanga ndi inwi arali ni tshi ita zwine nda ni laya. A thi tsha tou ri ni dziphuli ngauri phuli a i vhudzwi zwine muṋe wayo a ita. Nṋe-ha ndi vho tou ri ni dzikhonani, ngauri ndo ni vhudza zwoṱhe zwe nda pfa nga Khotsi anga. A si inwi vhe na nanga Nṋe; ndi Nṋe ndo nangaho inwi nda ni ta uri ni yo aṋwa mitshelo minzhi, mitshelo i sa kuvhi, Khotsi a ḓo konou ni fha tshiṅwe na tshiṅwe tshine na humbela nga dzina ḽanga. Tshine nda ni laya asitshi: funanani!”

Johanisi 15:5-17

Zwe Mudzimu a ri dzumbululela lufuno lwawe ngazwo asizwi: o ruma Murwa wawe muthihi fhedzi fhano shangoni uri riṋe ri wane vhutshilo ngae. Lufunofuno a si lwashu lwa u funa Mudzimu, ndi lwa Mudzimu lwa u funa riṋe, a vhuya a tou ruma Murwa wawe u ri pfumelela vhutshinyi hashu.

1 Johanisi 4:9-10

Mudzimu u ḓi dzula e na riṋe

Tshiṅwe tshifhinga ri kha zwine ra vha khazwo ri a lusa ḓivha Mudzimu a no dzula na riṋe. Ni songo hangwa – Mudzimu u na riṋe misi yoṱhe.

Mudzimu u na riṋe na ho swiswini litswu

Muṋe washu ndi Mulisa wanga,

tshi shayi tshithu.

U nndadza mafuloni avhuḓi,

u nnyisa maḓini,

nda nwa nda rudza mbilu.

U a nnetulusa.

U ntshimbidza nḓilani yone-yone

a tshi itela dzina ḽawe.

Naho nda tshimbila govhani

swiswi ḽo tou bodo,

a thi ofhi tshithu.

Hufha Iwe u na nṋe.

U ntsireledza

nga thonga na luḓo,

mbilu ya rula.

U nkanzwa maswina anga o zwondolola;

u nnḓodza mapfura

nda nga mueni muḓivhalea;

tshinwelo tshanga tsho ḓala lwa u ḓala.

Vhukumakuma hoṱhe hune nda ya u ḓo ntonda wa

nnyitela vhuthu nda vhuya nda fa.

Ndi ḓo dzula pfamoni ya Muṋe washu lini na lini.

Phisalema 23

Mudzimu u na riṋe musi ri tshi pfa ro fashiwa,
ri sa koni tshithu

Muṋe washu ndo mu ṱavhela mukosi

ndó thathedzwa,

a mpfa, a mmbofholola.

Muṋe washu u na nṋe,

a thi ofhi tshithu;

muthu a nga nnyitani?

Muṋe washu u na nṋe,

ndi Ene Mutiki wanga;

ndi ḓo vhona maswina anga o kundwa.

Ndi khwiṋe u dzumbama nga Muṋe washu

u fhira u fulufhela muthu.

Phisalema 118:5-8

Mudzimu Ene muṋe o ri, “A thi nga u litshi, a thi nga u laṱedzi.” Zwino-ha kha ri rudze mbilu ri ri,

“Mudzimu ndi mulamuleli wanga,

ndi kha ḓi ofhani?”

Vhaheberu 13:5b-6a

A hu na tshine tsha nga ri fhandekanya
na lufuno lwa Mudzimu

Zwino ri nga dovha ra ri mini? Arali Mudzimu a tshi ima na riṋe, ane a nga kha ḓi ri pikisa ndi nnyi? Ene we a si tshivhe na Murwa wawe muthihi fhedzi, a tou mu kovha a tshi ri a fele roṱhe; a tshi ri ṋea Murwa wawe ndi zwine a nga kundwa ngani u ri ṋea zwoṱhe-zwoṱhe naa?

Vhanangiwa vha Mudzimu vha nga hwelelwa nga nnyi? Hufha Ene muṋe o no ḓi amba a ri a vha na mulandu. Ndi nnyi ane a vha laṱa? Hufha Khristo Yesu o fa; hufha na u vuwa o vuwa; hufha e thungo ya tshanḓa tshauḽa tsha Mudzimu a tshi khou ḓi ri pfumelela.

Ndi nnyi-ha ane a nga ri fhandekanya na lufuno lwa Khristo? Kani a nga vha vhuleme, kana u tambula, kana u tovholwa, kana nḓala, kana tsiku, kana khombo, kana pfumo naa? Iṱali ho ṅwalwa ha pfi,

“Ngau ra vha vhau

ri ṱwa ro livhana na lufu;

ri fanyiswa na zwikono

zwi tshi ya u ṱhavhiwa.”

Naho zwo ralo hezwo zwoṱhe ro zwi kunda tshoṱhe nga we a ri funa. Zwenezwo ndo fulufhela uri hu lufu, hu vhutshilo, hu vharuṅwa, hu mivhuso i re ṱaḓulu, hu zwa zwino, hu zwa tshifhinga tshi ḓaho, hu mimuya ya maanḓa, hu zwa ṱaḓulu, hu zwa fhasi, hu tshiṅwe tshisikwa-vho – a tshiho tshine tsha nga ri fhandekanya na lufuno lwa Mudzimu lwe a ri itela nga Khristo Yesu Muṋe washu.

Vharoma 8:31-39

Mudzimu u ṱanganedza vhoṱhe, a funa vhoṱhe

Tshiṅwe tshifhinga ni nga pfa unga Mudzimu o ni furelela, ha tsha ni londola. Hezwo a si ngoho. Mudzimu u dzula o ḓiimisela u ri hangwela, a ri ṱanganedza nga lufuno.

Mudzimu u a fulufhedzea, lufuno lwawe ndi luhulu

Kha ndi rende Muṋe washu

nga mbilu yanga yoṱhe,

ndi khoḓe dzina ḽawe ḽikhethwa

nga zwoṱhe zwine nda vha zwone.

Kha ndi rende Muṋe washu nga mbilu yanga yoṱhe,

ndi si hangwe zwivhuya zwoṱhe zwe a nnyitela.

U nkhangwela milandu yanga yoṱhe,

a fhodza maṱungu anga oṱhe.

U ntshidza ndó ingamela tshalo;

lufuno lwawe lu sa dzinginyei,

na tshilidzi,

ndi tshone tshiala tshanga.

U mpfusha nga zwivhuya,

nda pfa ndo humela hanani,

ndi na nungo dzi no nga dza goni ḽi tshi fhufha.

Muṋe washu u lwela vhoṱhe vha kandeledzwaho,

vha tshi hwelelwa a vha sengela.

O ḓivhadza Mushe zwe a vha o dzudzanya,

a sumbedza Vhaisraele mishumo yawe.

Muṋe washu u na khathutshelo na tshilidzi,

ha fheli mbilu,

lufuno lwawe ndi luhulu,

a lu dzinginyei;

ha dzuli a tshi sengisa vhathu,

ha sinyuwi tshoṱhe;

ri tshi khakha ha ri rwi nga ṱhamu yo

eḓanaho vhutshinyi hashu,

ha vhili milandu yashu.

Vhane vha mu ofha u vha funa nga lufuno luhulu,

lwo hula unga lutombo lu nṱha-nṱha ha shango.

Vhutshinyi hashu u vhu sudzulusela kule na riṋe,

zwa nga vhubvaḓuvha vhu kule na vhukovhela.

Muṋe washu u khathutshela vhane vha mu ofha,

unga khotsi a tshi khathutshela vhana.

U ḓivha tsiko yashu,

ha hangwi uri ri buse.

A vha muthu,

vhutshilo hawe vhu nga hatsi;

u aluwa unga dzuvha tsimuni,

muya wa ḽi vhudzula ḽi a fa,

he ḽa vha ḽi hone ha hangwiwa.

Vhane vha ofha Muṋe washu u vha funa

nga lufuno lu sa dzinginyei lini na lini,

a lwela na vhana vha vhana vhavho;

ndi vhane vha si pfuke mulanga wawe,

vha ita zwine milayo yawe ya vha laya.

Muṋe washu o imisa khuluṋoni yawe ḽiṱaḓulu,

muvhuso wawe u vhusa vhoṱhe.

Rendani Muṋe washu,

inwi vharuṅwa vhawe,

inwi vhahali vha maanḓa ni itaho zwine a amba,

inwi ni mu thetshelesaho!

Rendani Muṋe washu,

inwi mara awe oṱhe a ḽiṱaḓulu,

inwi vhaḓinḓa vhawe vha itaho zwine a funa!

Rendani Muṋe washu,

inwi zwisikwa zwawe zwoṱhe,

hoṱhe-hoṱhe hune a vhusa.

Na nṋe kha ndi rende Muṋe washu

nga mbilu yanga yoṱhe!

Phisalema 103

Muṋe washu, ndi u vhidzelela

ndí ngeno fhasi-fhasi dindini!

Muṋe wa zwoṱhe, ipfa ipfi ḽanga!

Nthetshelese u pfe mukosi wanga!

Arali Iwe Muṋe washu wa ri vhalela milandu,

Muṋe wa zwoṱhe,

ndi nnyi ane a nga sala o ima?

Hone Iwe u a hangwela;

u luvhelwa zwone.

Ndo lindela Muṋe washu,

ndo mu lindela nga mbilu yoṱhe,

ndo fulufhela ipfi ḽawe.

Ndo lindela Muṋe washu,

u fhira vhalindi vho lindela mutsho,

u fhira vhalindi vho lindela mapfuvhi a tshi tswuka.

Israele, fulufhelani Muṋe washu.

Lufuno lwa Muṋe washu a lu dzinginyei;

Ene u vhofholola tshoṱhe.

Ndi Ene a no ḓo vhofholola

Vhaisraele milanduni yavho yoṱhe.

Phisalema 130

Mudzimu u na inwi khomboni dzaṋu

Iwe Jakopo, Muṋe washu we a u sika u khou amba; iwe Israele, Muvhumbi wau u ri,

“U songo ofha, ndi ḓo u lamukisa;

ndo u vhidza nga dzina, u wanga!

U tshi fhira vhukati ha maḓi manzhi

ndi ḓo vha ndi na iwe;

u tshi wela milambo i nga si u kumbe;

u tshi fhira vhukati ha mulilo u nga si swe;

khavhu dza mulilo dzi nga si u fhise.

Hufha ndi Yahavee Mudzimu wau,

Mukhethwa wa Israele Mutshidzi wau.

Ndi ḓo kumedza Egipita ḽa vha tshipfumelo,

iwe wa vhofhololwa;

vhuimoni hau hu ḓo dzhena

Kushu na Seba, iwe wa bva.

Ndi ḓo kumedza dzitshakha uri iwe u tshidzwe,

ngauri ndi tshi u sedza

ndi vhona u wa mutengo muhulu,

ndi a u hulisa, ndi a u funa.

“U songo ofha, ndi na iwe.”

Yesaya 43:1-5a

Mudzimu u ima na vho landulwaho

Hoṱhe Maṅwaloni Makhethwa Mudzimu u swela mbilu vha vhaiswaho – dzitshilikadzi, zwisiwana, zwivhoxwa, dziphombwe na vho landulwaho nga vhathu.

Mudzimu u vhona uri vha vhaiswaho vha londoliwe

“Muṋe washu Mudzimu waṋu ndi Ene Mudzimu wa midzimu, ndi Ene Muṋe wa vhaṋe, Mudzimu muhulu, Muhali a ofhisaho; ha ṱaluli, ha ṱanganedzi tshanḓanguvhoni; u imelela tsiwana na tshilikadzi musi vha tshi sengiswa; u funa na mutsinda, a mu ṋea zwiḽiwa na nguvho. Zwenezwo na inwi ni fanela u funa vhatsinda; hufha inwi-vho no vha ni vhatsinda shangoni ḽa Egipita. Hulisani Muṋe washu Mudzimu waṋu ni luvhe Ene! Ni songo tenda u fhambana nae, musi ni tshi ana ni ane nga dzina ḽawe. Dzulani ni tshi renda Ene; ndi Ene Mudzimu waṋu, ndi Ene we a ni itela mishumo iyo mihulu i ofhisaho ye na vhona nga maṱo aṋu!”

Dotoronomio 10:17-21

Muḓinḓa wa Mudzimu a tambulaho o nyadziwa, a landulwa

Muṋe washu u ri,

“Muḓinḓa wanga zwi ḓo mu nakela

mushumoni we nda mu ṋea;

u ḓo vha muhulwane a tou gagamiswa,

a huliswa zwihulu.

Vhanzhi vho ri u mu vhona zwa vha ofhisa;

muthu a tshi mu sedza o vha a si

tsha nga muthu;

o vha a si tsha vhonala e muthu.

Huno zwino tshakha nnzhi dzi tshi mu

vhona dzi ḓo kanuka;

mahosi a ḓo ri u mu vhona a akhamala;

vha ḓo vhona zwi sa athu ambiwa,

vha ṱalukanya zwi sa athu pfiwa.”

Ndi nnyi ane a nga tenda zwe ra zwi pfa?

Ndi nnyi we a dzumbululelwa

uri ndi maanḓa a Muṋe washu ayo?

Muḓinḓa wa Muṋe washu o aluwa

unga ḓadzwane

ḽi tshi simuwa kha tshiguthe

mavuni o omelelaho.

vha a si na lunako kana vhugala

zwine ra nga vhuya ra mu sedza-vho;

ri tshi mu sedza o vha a sa vhuyi a takadza.

Vhathu vho mu nyadza vha mu landula;

o vha e munna a tambulaho,

o ḓowelaho maṱungu;

vho vha vha tshi tou tata na u mu sedza;

ro mu nyadza ra si vhuye ra mu ita muthu.

Yesaya 52:13 – 53:3

Yesu ene muṋe o landulwa

Maswole vha dzhia Yesu vha dzhena nae nḓuni ya khaṱhulo, a tou tangwa nga gomane yoṱhe. Vha mu ambadza phuraphura ya muvhala mutswuku, vha ita na khare ya mipfa vha mu ambadza kha ṱhoho vha mu kumela vha ri, “Khosi ya Majuda nga i lalame!” Vha tshi ralo vha mu rwa kha ṱhoho nga luṱanga, vha mu pfela mare vha ita na u mu gwadamela vha mu luvha nga u hoya. Musi vho no fhedza u mu kolela vha mu bvula iḽa nguvho tswuku vha dovha vha mu ambadza nguvho dzawe vha konou bva nae vha yo mu vhamba kha tshifhambano.

Markosi 15:16-20

U fulufhela hashu Mudzimu a hu
gumi lufuni, hu a fhirela phanḓa

HIV/Aids vhukuma i a ri tsivhudza ra ḓivha uri ri ḓo fa, ro livha lufuni. Hone Maṅwalo Makhethwa a ḓivhadza ngoho khulwane ya uri ri ḓo ḓi tshila musi ro no fa.

Thumba ya fhano shangoni na nnḓu ya ngei ḽiṱaḓulu

Ndi zwine ra sa fulufhuwe. Naho mivhili yashu i tshi ṱahala i tshi ya, ngomu hashu ri ḓi itwa vhaswa nga misi.U tambula hohu huṱuku ha tshifhinganyana hu khou ri ḓisela vhugala vhu sa gumi, vhune ha fhira hezwi kule-kule; a zwi vhuyi zwa vhambedzwa; ngauri riṋe a ro ngo livha kha zwithu zwine zwa vhonwa nga maṱo, ro livha kha zwi sa vhonwi nga maṱo; zwine zwa vhonwa nga maṱo ndi zwa tshifhinganyana, hone zwi sa vhonwi nga maṱo ndi zwi sa gumi.

Ndi uri ri ḓivha uri arali thumba yashu ya fhano shangoni i tshi thuthea, ri ḓo wana Mudzimu o ri fhaṱela pfamo ngei ṱaḓulu; ndi muḓi u songo itwaho nga vhathu, we ra lugiselwa nga Mudzimu Ene muṋe, wa lini na lini. Rí fhano thumbani ri a gomela ro lavhelela u ambadzwa pfamo yashu ya ngei ṱaḓulu; ngauri ró no i ambadzwa a ri nga vhonali ri fhedzi. Ri tshi kha ḓi vha thumbani ino ri dzula ri tshi gomela nga u pfa vhuleme: a ri funi u thoma ra thuthelwa thumba iyi, ri funa u sokou ambadzwa pfamo iyo nṱha hayo, uri tshi faho tshi midzwe nga vhutshilo, ngeno Mudzimu Ene muṋe o dzula o ri tela zwenezwo zwa u thoma u thuthelwa thumba hedzi, a khwaṱhisa zwine ra ḓo wana nga u ri ṋea Muya wawe.

Ndi zwine ra sa nete, nga u ḓivha uri ri tshi kha ḓi vha kha muvhili uno, ri tshee kule na hayani henengei ha Muṋe washu. Fhano ri tshila nga lutendo, hu si nga zwine ra zwi vhona nga maṱo. A ri neti, ngauri ri pfa zwi khwiṋe u fhandekana zwashu na muvhili uno ra ya hayani hune ra ḓo dzula na Muṋe washu.

2 Vhakorinta 4:16 – 5:8

Lufu lwo kundwa

Vhunga lufu lwo ḓa shangoni nga muthu muthihi, sa zwenezwo u vuwa ha vhafu ho ḓa-vho nga muthu muthihi. Vhunga vhathu vhoṱhe vho vha vha faho nga vhuthihi havho na Adamu, sa zwenezwo vhoṱhe vha ḓo vuswa vhafuni nge vha vha vhathihi na Khristo. Hone vha ḓo vuswa nga u tevhekana: ho thoma Khristo, huno musi a tshi vhuya hu ḓo tevhela vha re vhawe, ha vha hone u khunyelela hazwo. Ndi hone Khristo a tshi ḓo lozwa vhahulwane vha mimuya i lwaho nae na vharangaphanḓa vhayo na vhavhusi vhayo, a konou kumedza muvhuso kha Mudzimu Khotsi. Khristo o fanela u vhusa Khotsi a vhuya a khothisa maswina awe oṱhe phanḓa ha khuluṋoni yawe a luvha. Lufu lu ḓo vha ḽone swina ḽa u fhedzisela u kundwa. Maṅwalo a ri,

“Mudzimu o mu kumedza zwoṱhe,

zwa tou vha vhukando ha milenzhe yawe.”

Zwi khagala uri hu tshi pfi “zwoṱhe” a zwi kateli na Mudzimu a re Ene we a kumedza Khristo zwoṱhe. Huno musi zwoṱhe zwo no luvhiswa Murwa, ndi hone na Ene Murwa a tshi ḓo luvha Khotsi we a ita uri zwoṱhe zwi mu luvhe, Mudzimu a konou vhusa zwoṱhe e eṱhe.

Zwino-ha ndi ni phulela tshiphiri asitshi: a ri nga fi roṱhe; u shandukiswa ri ḓo shandukiswa roṱhe, kathihi fhedzi, nga u poidza ha iṱo, musi lufhalafhala lwa vhufhelo ha shango lu tshi lila. Lu tshi lila vhafu vha ḓo vuwa vhe kha mivhili i sa sini, riṋe vhapenyu ra mbo ḓi shandukiswa-vho. Ndi uri hezwino zwi lovhaho zwi fanela u ambadzwa muvhili u sa lovhi, zwi faho zwi fanela u ambadzwa muvhili u sa fi. Zwenezwo musi hezwino zwi lovhaho zwi tshi ambadzwa muvhili u sa lovhi, zwi faho zwi tshi ambadzwa muvhili u sa tsha ḓo fa, ndi hone Maṅwalo a tshi ḓo vha o khunyelela ane a ri,

“Lufu lwo fa, gundo ḽo khunyelela!”

“Lufu-wee, gundo ḽau ḽi ngafhi-ha?

Iwe lufu,

luvholela lwau lu ngafhi zwino?”

Luvholela lwa lufu ndi vhutshinyi; vhutshinyi-vho vhu wana maanḓa kha Mulayo. Kha ri livhuhe Mudzimu we a ita uri ri kunde nga Muṋe washu Yesu Khristo.

Zwino-ha vha hashu, imani no khwaṱha ni sa dzinginyei, shumelani Muṋe washu tshifhinga tshoṱhe ni sa neti no tou ḓiṋekedza, vhunga ni tshi zwi ḓivha uri u ḓinetisela Muṋe washu a si mahandana.

1 Vhakorinta 15:21-28,51-58

A hu tsha ḓo vha na vhuṱungu, a hu tsha ḓo vha na lufu

Nda vhona ḽiṱaḓulu ḽiswa na ḽifhasi ḽiswa. Ḽiṱaḓulu ḽa u thoma na ḽifhasi ḽa u thoma zwo vha zwo nyamalala, na lwanzhe lu si tsheeho. Nda vhona muḓi mukhethwa, wone Jerusalema muswa, u tshi tsela fhasi u tshi bva ha Mudzimu ngei ṱaḓulu, wo ṱamiwa wo fhelela, sa muselwa a tshi yo ṱanganedzwa nga munna wawe. Nda pfa ipfi ḽihulu ḽi bvaho kha khuluṋoni ḽi tshi ri, “Zwino ndi hone Mudzimu nga dzawe a tshi vho dzula na vhathu.a U ḓo dzula navho vha vha tshakha dzawe. Mudzimu nga eṱhe u ḓo dzula navho e Mudzimu wavho. U ḓo vha fhuluṱa miṱodzi yoṱhe. Lufu a lu tsha ḓo vha hone, a hu tsha ḓo vha na zwililo kana u tshema kana u honḓa; zwa kale zwo fhela.”

Nzumbululo 21:1-4

Mudzimu e eṱhe ndi ene tshisima
tsha ngoho tsha fulufhelo

Bivhilini fulufhelo zwi amba u sa timatima zwo ḓitika kha zwe Mudzimu a fulufhedzisa zwi si zwine riṋe ra tou tama zwi tshi itea. Zwenezwo, arali ra fulufhela Mudzimu, ri na fulufhelo ḽa uri Mudzimu u ḓo fhedza nga u kunda vhuvhi, a ri ṋea mukovhe kha gundo ḽeneḽo.

Mudzimu ndi ene vhudzumbamo hashu na nungo dzashu

Ri khuda nga Mudzimu,

ndi Ene maanḓa ashu,

ha kundwi u ri lamulela khomboni.

Naho ḽifhasi ḽa dzinginyea,

a ri ofhi tshithu,

naho thavha dza wela tshivhindini tsha lwanzhe,

naho maḓi alwo a unga a fhufhuma,

naho magabelo a dzinginyisa thavha,

a ri ofhi.

Hu na mulambo wa milonga u takadzaho muḓi wa Mudzimu

hu re na nnḓu khethwa ya Waṱaḓuluṱaḓulu.

Mudzimu u vhukati hawo,

u nga si thuthiwe;

Mudzimu u ḓo u lamulela mapfuvhi a tshi tswuka.

Tshakha kha dzi zhambe zwadzo,

mivhuso i dzinginyee.

Ipfi ḽawe ḽá bvuma ḽifhasi ḽi a ṋoka.

Muṋe washu Mudzimu Mulangazwoṱhe u na riṋe,

Mudzimu wa Jakopo ndi Ene dzhavhelo ḽashu.

Iḓani ni vhone mishumo ya Muṋe washu,

edzonu vhona zwimangadzo zwe a ita fhano fhasi.

U fhedza dzinndwa u swika he shango ḽa guma;

u vunḓekanya vhura,

a thathekanya mafumo,

zwiṱangu zwa maswole a zwi fhisa nga mulilo.

“Dzikani ni ḓivhe uri ndi Nṋe Mudzimu,

ndi fhira dzitshakha, ndi fhira na ḽifhasi!”

Muṋe washu Mudzimu Mulangazwoṱhe u na riṋe,

Mudzimu wa Jakopo ndi Ene dzhavhelo ḽashu.

Phisalema 46

Kha Mudzimu hu na tshilidzi na khathutshelo

Ri na Tshifhe Muhulu a re muhulwane o no fhiraho vhukati ha maṱaḓulu, Ene Yesu Murwa wa Mudzimu, kha ri nambatele-ha lutendo lwe ra bula. A ri na tshifhe muhulu a kundwaho u ri pfela vhuṱungu a tshi vhona u shaya nungo hashu, aiwa, na Ene muṋe o lingwa unga riṋe nga nḓila dzoṱhe; phambano ndi nthihi fhedzi: Ene o vha a si na vhutshinyi. Kha ri sendele-ha tsini ha khuluṋoni ya Mudzimu, hune ra ṱanganedzwa nga vhuthu, ri sendele ri sa timatimi, uri ri kone u itelwa tshilidzi na vhuthu, ri lamulelwe musi ro hanganea.

Vhaheberu 4:14-16

Hone Mudzimu o pfuma tshilidzi, o ri funa nga lufuno luhulu, ndi zwe zwiḽa ri tshee vhafu nga vhutshinyi hashu, a ri baḓekanya na Khristo a tshi mu vusa vhafuni – khezwo-ha, no tshidzwa nga khathutshelo ya Mudzimu. O ri vusa na Khristo Yesu a ri dzudza nae ngei ṱaḓulu, u ralo hu u itela uri na nga zwifhinga zwi ḓaho a sumbedze vhuhulu ha khathutshelo yawe i si na mugumo, ine ya vhonala kha vhuthu he a ri itela nga Khristo Yesu.

Asizwo-ha, no tshidzwa nga khathutshelo ya Mudzimu, nga u fulufhela Ene; a zwi bvi kha inwi, i tou vha mpho ya Mudzimu. A hu na tshine na nga ḓikhoḓa ngatsho; hufha zwi songo bveledzwa nga mishumo yaṋu. Mudzimu ndi Ene we a ri ita zwine ra vha zwone; ndi Ene we a ri sika nga huswa nga u ri ita vhathihi na Khristo, uri ri tshile ri tshi ita zwivhuya, vhunga na Mudzimu o dzula o zwi dzudzanya uri ri zwi ite.

Vhaefesa 2:4-10

Ḽiṅwe ḓuvha ri ḓo kona u zwi vhona zwavhuḓi

Lufuno a lu gumi.

Vhuporofita hone vhu ḓo kaṱudzwa;

ndimi dzone dzi ḓo fhumula;

nḓivho ya zwiphiri i ḓo fhela.

Zwino ri kha ḓi tou ḓivha kupiḓanyana,

na zwine ra porofita ndi kupiḓanyana,

hone hu tshi ḓa nḓivho yo khunyelelaho

zwi re tshiṱahe zwi ḓo fhela.

Zwiḽa ndi tshee ṅwana ndo vha ndi tshi

amba sa ṅwana,

nda elekanya sa ṅwana,

mihumbulo i ya ṅwana;

zwino ndó no vha munna,

hana ho fhela.

Zwine ra vhona zwino a zwi vhonalesi;

zwi nga murunzi kha tshivhoni.

Ngavhuya ri ḓo vhona Mudzimu ro tou

livhana zwifhaṱuwo.

Zwine nda ḓivha zwino ndi kupiḓanyana;

ngavhuya ndi ḓo zwi ḓivha tshoṱhe

sa zwine Mudzimu a nnḓivha tshoṱhe.

Zwino-ha zwi sa gumi ndi zwiraru:

Ndi lutendo, na u lavhelela zwi ḓaho, na lufuno;

hone-ha tshi fhiraho zwoṱhe ndi lufuno.

1 Vhakorinta 13:8-13

Vhoṱhe vhane vha tenda Mudzimu u vha fulufhedzisa vhutshilo ha lini na lini

Vhoṱhe vho bebwaho fhano fhasi muṅwe musi vho fanela u fa. HIV/Aids i ri tsivhudza uri ri ḓo fa, hone Bivhili i dzumbulula nḓila ya vhutshilo ha lini na lini ha vhoṱhe vha no ṱanganedza lufuno lwa Mudzimu, vha tenda Yesu.

Yesu ndi ene nḓila na ngoho na vhutshilo

Yesu a vha vhudza a ri, “Ni songo ḽa mbilu; fulufhelani Mudzimua ni fulufhele na Nṋe. Nḓuni ya Khotsi anga hu na vhudzulo vhunzhi. Arali zwo vha zwi songo ralo ndi musi ndi tshi ḓo vha ndo ni vhudza. Huno zwino ndi khou ya hone u ni lugisela vhudzulo. Zwino musi ndo no ni lugisela vhudzulo ndi ḓo ḓa nda ni dzhia ra yo dzula roṱhe. Nḓila ya hune nda khou ya hone ni a i ḓivha.”

Thomasi a mu vhudzisa a ri, “Muṋe washu, hune vha khou ya hone a ri hu ḓivhi; zwino nḓila ri nga i ḓivha hani?”

Yesu a mu fhindula a ri, “Nḓila ndi Nṋe; ndi Nṋe ngoho; ndi Nṋe vhutshilo; a hu na ane a nga swika ha Mudzimu Khotsi arali a songo dzhena nga Nṋe. Zwino arali vhukuma Nṋe no vha ni tshi nnḓivha no vha ni tshi ḓo ḓivha na Khotsi anga.b Hone u bva zwino ni vho mu ḓivha, no no mu vhona.”

Filipi a mu vhudza a ri, “Muṋe washu, nga vha ri sumbedze Khotsi, ndi hone ri tshi ḓo rudza mbilu.”

Yesu a fhindula a ri, “Filipi, nṋa tshee nda dzula na inwi, a ni athu nnḓivha na zwino? O vhonaho Nṋe o vhona na Ene Khotsi. Zwino ndi mini ni tshi ri, ‘Ri sumbedze Khotsi’? Kani inwi a ni tendi uri Nṋe ndi kha Khotsi, Khotsi u kha Nṋe? Maipfi ane nda ni vhudza ha bvi kha Nṋe muṋe; ndi a Khotsi ane a dzula kha Nṋe a tshi shuma mishumo yawe. Tendani zwenezwo zwine nda ri Nṋe ndi kha Khotsi, Khotsi u kha Nṋe. Arali zwa kunda, izwo tendani nga u vhona mishumo ine nda shuma. Zwino ipfani-ha: Ane a fulufhela Nṋe u ḓo ita-vho mishumo ine Nṋe nda ita; u ḓo ita na i fhiraho yanga, ngauri Nṋe ndi khou ya ha Khotsi. Zwino tshiṅwe na tshiṅwe tshine na humbela nga dzina ḽanga ndi ḓo ni ṋea, uri Khotsi a rendwe nga zwine Murwa a ita. Tshine na nkhumbela nga dzina ḽanga ndi ḓo ni ṋea.”

Johanisi 14:1-14

Vhutshilo hashu ha matshelo
vhu kha Yesu Khristo

O ḓa shangoni ḽawe, hone vha hawe vha si mu ṱanganedze. Hone vhoṱhe vhe vha mu ṱanganedza vha mu fulufhedza, o vha ṋea pfanelo ya u vha vhana vha Mudzimu.

Johanisi 1:11-12

“Ndi dzi ṋea vhutshilo vhu sa fheli, a dzi nga vhuyi dza fa, nahone a hu na ane a ḓo dzi thuba dzi na Nṋe. Zwe Khotsi anga a mpha zwi fhira zwoṱheb; a hu na ane a nga kona u zwi dzhavhula tshanḓani tshawe.”

Johanisi 10:28-29

Mudzimu u ri ṋea mulalo

Zwino ri tshi vho pfi vhavhuya nga u fulufhela Yesu, ro pfumedzanywa-haa na Mudzimu nga Muṋe washu Yesu Khristo. Ndi Ene Khristo we a ri swikisa kha vhuthu ha Mudzimu he ra ima khaho zwino, ra vho tou pembelab ro lavhelela vhugala ha Mudzimu vhune ra ḓo wana. Nahone a ri pembeleli hezwo fhedzi, ri pembelela na hone u tambudzwa,c nga u ḓivha uri u tambudzwa hu ḓisa u konḓelela, u konḓelela ha ita uri ri si dzinginyee, zwenezwo zwa ita uri ri ṱulutshele Mudzimu, huno a ṱulutshelaho Mudzimu ha nga shoni, ngauri Mudzimu o ḓadza mbilu dzashu nga lufuno lwawe nga u ri ṋea Muya Mukhethwa.

A thi ri Khristo o ri musi ri sa athu vha na tshine ra kona, a fela riṋe vhavhi nga tshifhinga tsho fanelaho. A si kanzhi muthu a tshi nga fela muṅwe, naho onoyo a si na mulandu. Naho zwo ralo arali e muvhuya khamusi muṅwe a nga ḓifunga a mu fela. Atsina Mudzimu u ri sumbedza lufuno lwawe nga Khristo a tshi ri fela ri tshee vhatshinyi. Zwino ró no pfi vhavhuya nga malofha awe, u ḓo kundwa ngani u ri tshidza kha ṱhamu ya Mudzimu? Arali ro pfumedzanywa na Mudzimu nga u fa ha Murwa wawe zwiḽa ri tshee maswina awe, zwino ró no pfumedzanywa ri nga kundwa hani u tshidzwa nga u tshila hawe? Hone a si hezwo fhedzi; ri vho tou zuwa Mudzimu nga Muṋe washu Yesu Khristo we a ri pfumelela.

Vharoma 5:1-11

Hu songo vha na tshithu na tshithihi tshine tsha ni ḽisa mbilu; zwoṱhe zwine na lila ni vhudze Mudzimu nga thabelo, ni sa hangwi u livhuha. Mulalo wa Mudzimu u sa ṱalukanywi nga muthu u ḓo linda mbilu dzaṋu na mihumbulo yaṋu uri ni dzule ni vha Khristo Yesu.

Vhafilipi 4:6-7

Mu kumedzeni zwoṱhe zwine na zwi ḽela mbilu; ndi Ene Mulondoli waṋu.

1 Pitrosi 5:7

U tambula ha zwino na vhugala vhu ḓaho

Kha ri rende Mudzimu, Khotsi a Muṋe washu Yesu Khristo. O ri khathutshela zwihulu a ri beba nga huswa uri ri vhe na zwe ra fulufhela zwine zwa ḓo vha vhutshilo hashu, ri vhe na ifa ḽi sa ṱahali, ḽi sa siḓufhali, ḽi sa haluluwi, ḽe a ni vhulungela ngei ṱaḓulu. Hezwo ro kona u zwi wana nge Yesu Khristo a vuswa vhafuni. Vhunga ni tshi fulufhela Mudzimu, u a ni pilela nga maanḓa awe, uri ni vhuye ni swike kha u tshidzwa ho khunyelelaho hune ra ḓo dzumbululelwa nga tshikhathi tsha vhufhelo.

Pembelelani zwenezwo, naho zwino ni tshi nga kha ḓi lingwa nga nḓila nnzhi dzo fhambanaho. U ṱungufhala honoho ndi ha tshifhinganyana. Na musuku une tshawo ha vha u lovha, u longwa muliloni uri u vhonale uri ndi wone-wone. Lutendo lwaṋu ndi lwa mutengo u fhiraho wa musuku kule; lwone lu nga kundwa nga mini u lingwa uri lu wanale uri ndi lwone-lwone? Musi Yesu Khristo a tshi ḓo ḓivhonadza u ḓo ni khoḓa, a ni ṋea vhugala, a ni hulisa. Naho ni sa athu vhona Yesu Khristo ni a mu funa. Naho na zwino ni sa khou mu vhona nga maṱo, ni a mu fulufhela, na pembela nga dakalo ḽi sa wanali fhano fhasi, dakalo ḽine maipfi a muthu a kundwa u ḽi bula, ngauri ni a tshidzwa tshoṱhe, vhunga no itela zwenezwo ni tshi fulufhela Mudzimu.

1 Pitrosi 1:3-9

Mudzimu u ri ṋea vhuawelo nga Yesu Khristo

“Iḓani ha Nṋe noṱhe ni lemelwaho no ziamedzwaho nga mihwalo, ndi ḓo ni rula. Ḓihweseni dzhogo yanga ni gude kha Nṋe; ndo vuḓa, ndi na mbilu ya u ḓiṱukufhadza; ndi hone ni tshi ḓo rudza mbilu. Dzhogo yanga a i gogoni, muhwalo wanga a u lemeli.”

Matiosi 11:28-30

Tshililelwa vhukuma

Nahone zwi si izwo fhedzi, ndi vho vhona zwoṱhe-zwoṱhe zwi sa vhuisi tshithu arali ndi tshi zwi vhambedza na mashudu aya a fhiraho zwoṱhe a u ḓivha Khristo Yesu Muṋe wanga. Tshee nda mu ḓivha ndi vho vhona zwoṱhe zwi sa vhuisi tshithu, e mathukhwi fhedzi, tenda ndo vhuelwa nga Khristo, nda vha muthihi nae. A thi pfi muvhuya nge nda vhulunga Mulayo, ndi pfi muvhuya nge nda fulufhela Khristo, ndi vhuvhuya vhu no bva kha Mudzimu nga lutendo. Tshililelwa tshanga ndi tshithihi fhedzi: ndi u ḓivha Khristo na maanḓa a u vuwa hawe vhafuni, na u kovhekana nae maṱhupho awe nda fana nae a tshi fa, ndi tshi lusa uri na nṋe ndi vuswe vhafuni ndi tshile.

Vhafilipi 3:8-11

Thabelo dza fulufhelo hu tshi
rabelelwa vhoṱhe vho vhaisalaho

Ngavhe Muṋe washu Ene muṋe Ṋemulalo a tshi ni ṋea mulalo misi yoṱhe hoṱhe-hoṱhe! Muṋe washu a vhe na inwi noṱhe!

2 Vhathesalonika 3:16

Huno Ene Mudzimu we a ri fulufhedzisa zwivhuya zwine ra vho kona u zwi lavhelela, ngavhe a tshi ni ḓadza dakalo, a ni fha mulalo tshoṱhe nge na mu fulufhela, uri ni dzule no mu lavhelela zwi tshi bva kha Muya Mukhethwa.

Vharoma 15:13

Hu tshi itelwa vho kavhiwaho
nga HIV/Aids na mashaka avho

Maṅwalo Makhethwa a ri vhudza mafhungo maḓifha – Mafhungo Maḓifha a lufuno lwa Mudzimu na u ṱanganedza.

Bugwanani heyi, ni ḓo wana maipfi a u fhumudza muthu na ṱhuṱhuwedzo i bvaho kha Bivhili u sumbedza uri a ni noṱhe. Ni ḓo wana uri:

• Mudzimu u funa zwihulu muṅwe na muṅwe washu

• Mudzimu u ḓi dzula e na riṋe

• Mudzimu u ṱanganedza vhoṱhe, a funa vhoṱhe

• Mudzimu u ima na vho landulwaho

• U fulufhela hashu Mudzimu a hu gumi lufuni, hu a fhirela phanḓa

• Mudzimu e eṱhe ndi ene tshisima tsha ngoho tsha
fulufhelo

• Vhoṱhe vhane vha tenda Mudzimu u vha fulufhedzisa vhutshilo ha lini na lini

• Vhutshilo hashu ha matshelo vhu kha Yesu Khristo

Ri fulufhela uri Maṅwalo Makhethwa haya a ḓo vha tshisima tsha u rudza mbilu na fulufhelo kha vhoṱhe vho kavhiwaho nga dwadze ḽa HIV/Aids.

Roṱhe nga ri rabele uri vhoṱhe vho kavhiwaho nga HIV/Aids vha ṱanganedze zwe Bivhili ya fulufhedzisa zwa fulufhelo na u rengululwa, “a hu na na tshithihi kha tsiko yoṱhe tshine tsha nga vhuya tsha kona u ri fhambanya na lufuno lwa Mudzimu.”

Living in Hope

First digital edition 2016

Bible text: The Bible in Tshivenda 1998 Translation

© Bible Society of South Africa 1998, 1999, 2016

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2069-9
Mobi-format:   ISBN 978-0-7982-2070-5
PDF-format:     ISBN 978-0-7982-2071-2

Bibles and audio Bibles are available on the BibleSA-app